Aikin Jarida A Shirin Arewa 24 Ya Sa Min Kaunar Aikin Jarida A Zahiri –Jarumi Aliyu Hussaini — Leadership Hausa Newspapers
Tattaunawar WAKILINMU, MUSA ISHAK MUHAMMAD Tare Da JARUMI ALIYU HUSSAINI Wato SAHABI A Shirin Kwana Casa’in Na Arewa 24.
Da Farko Za Mu So Mu Ji Sunanka Da Kuma Takaitaccen Tarihinka. Sunana Aliyu Hussaini Musa. An haife ni ne a cikin karamar hukumar Ungogo, amma na taso ne a Indabawa da ke nan cikin garin Kano. Na yi karatuna na Firamare a nan da kuma na sakandire. Daga nan na samu (admission) a CAS Kano, wanda ban ma kai ga kammalawa ba kuma sai na samu (admission) a nan Jami’ar Northwest, wadda yanzu a ka fi sani da Jami’ar Yusuf Maitama Sule. Ina karanta Turanci ne wato (English) kuma ajina uku yanzu wato (level 3). Wannan shi ne tarihina a takaice.
Kafin Mu Fara Magana A Kan Shirinka Na Kwana Casa’in Wanda Da Shi Ne Ka Fi Shahara, Shin Ka Taba Fitowa A Cikin Wasu Finaf inai Ne A Baya? Eh kafin na fara Kwana Casa’in gaskiya na fito a wasu fina-finai kamar guda shida zuwa bakwai. Kamar yadda su ma lokacin da Arewa su ka yi min tantancewa na ba su irin wannan amsar da na baka a yanzu. To na yi f ina-finai amma da ya ke su gaskiya ba fitattu bane ba kamar wannan. Fim dina na farko a shigowata wannan masana’anta shi ne fim din “Farar Zuciya” na Kamfanin Ali Rabiu Ali (Daddy) wato A.R.A Mobies, wanda shi bai fita ba ma har yanzu. Bayan shi kuma akwai fina-finai irin su Sakayya, irinsu Ta Ki Zaman Aure, sannan ina cikin fim din Mariya nasu Ali Nuhu da dai sauransu. Ba zan iya kawo su a jere ba gaskiya yanzu. Wadannan su ne dai kadan daga cikin wadanda na yi sauran na manta su gaskiya.
Kamar Yadda Ka Fito A Matsayin Dan Jarida A Cikin Shirin Kwana Casa’in, Ko Ka San A Wannan Matsayin Zaka Fito Tun Da Farko? Eh to abinda ya ke faruwa shi ne, bari in fara baka abun tun daga mafari, ni ma kawai labari na ji cewa Tashar Arewa 24 za su yi tantancewa abinda a ke cewa (audition) na gwaji, wanda daga nan ne idan ka chanchanta sai a dauke ka. To shi ne sai na ji labarin, amma a lokacin ban ma san wanne fim za su yi ba. Shi ne sai na tura takarduna, kuma sai a ka kirawo mu tantancewa. To bayan mun je ne sai a ka bani (script) na karanta, to a lokacin muna da yawa wadanda a ka bamu mu karanta a kan rawar da Sahabi zai taka a cikin shirin. To a wannan karatun ne na gane cewa shi Sahabi zai taka rawar Dan jarida ne a ciki. Kuma a rayuwata ban taba yin aikin jarida ba, hasali ma kasan kowa na da irin burin da ya ke so ya ga ya zama a rayuwa to ni gaskiya kafn wannan lokacin ban taba burin in ga na zama dan jarida ba. To na zo tantancewar ban ma san zan ci ba, sai na ke cewa kaina a matsayina na jarumi, jarumi ko me a ka ce masa zai f ito, to kawai zai karba ne ya hau, sannan ya yi kokarin ganin ya bada abinda a ke da bukata. To a haka dai na yi addu’a a kan Allah ya bamu sa’a. Daga nan a ka kirawo mu a ka tantance mu, a ka ce za a neme mu. Shi ne daga baya a ka kirawo ni a kan cewa ni ne na samu nasarar wannan fitowa ta Sahabi.
To Ka Samu Wani Horo Na Musamman Ne Kafun A Fara Shirin Ko Kuma Kawai Gogewa Ka Nuna Ta Cewa Kai Kwararren Jarumi Ne? Eh to abinda ya faru gaskiya wasu matakai ne wadanda na bi. To abu na farko wanda kuma shi ne ginshiki, shi ne wato shi Kamfanin da na fito na Ali Rabiu Ali, idan ka shiga kafun a fara saka maka (Camera) ka fito a cikin fim sai ka fara kwarewa kan irin dirama din nan da a ke yi ta dabe. To don haka ni na samu wannan horon kuma ina cikin irin wadanda za a ce an yaye su. Sannan tunda na ga an ba ni fitowar Sahabi, kuma Sahabi zai fito ne a Dan Jarida nasan fa to dole sai na jajirce tunda ni ban taba aikin jarida a baya ba. A sakamakon haka akwai abokaina wanda mu ke harka da su tunda su ‘Yan Jarida ne muna irin harkar abuida ya shafi Indiya tare da su. Irin su Aliyu Sufyan da su Muzammil Ibrahim Yakasai duk ‘yan Jarida ne kuma abokaina ne. To na tambayi shi Aliyu Sufyan a kan ya ya aikin ya ke, ya ya a ke karanta labarai da dai sauransu. Sannan kuma nima a kan kaina ina kallon ‘Yan Jaridan yadda su ke labaran a T.B, ina kuma dan bibiyar Radio. A haka dai na ringa kulle kaina a daki ina gwadawa. To Allah cikin ikonsa sai ya taimake ni har na bada abunda a ke bukata.
Zuwa Yanzu Ka Samu Sha’awar Yin Aikin Jarida A Rayuwarka Ta Zahiri Kuwa? Ehh gaskiya na ji dadi da ka yi min wannan tambayar. Kamar yadda na fada maka a baya gaskiya kafun na zo shirin Kwana Casa’in ko kadan ba ni da sha’awar aikin Jarida. Amma yanzu kasancewar na yi kuma na ji dadi, kuma ina jin dadi da yadda mutane su ke yabona cewa na kayatar da su, na birge su, suna cewa ina ma na zama dan jarida, sai son aikin ya shiga zuciyata. Don haka yanzu na ji ina son aikin jarida wallahi dari bisa dari.
Shin Ka Na Ganin Za Ka Iya Ci-Gaba Da Irin Gwagwarmaya Da Bibiyar Aikace-Aikacen Gwamnati Kamar Yadda Ka Gabatar A Cikin Kwana Casa’in? Eh to gaskiya zan iya kuma bazan iya ba. Saboda gaskiya akwai kalubale da yawa. Saboda yadda a ka nuna Sahabi a Kwana Casa’in ya na da tsantseni wanda ko rayuwarsa ce zai iya bayarwa indai a kan fadar gaskiya ne. Don haka a gaske abu ne mai wahala duba da irin yanayin kasarmu da mu ke ciki. Da ka fara ma kafin a je ko’ina za a saka a kore ka. To a yanzu ma ka ga dai duk da cewa fitowar da na yi a Sahabi a cikin shiri ne ba a gaske ba, amma ina samun barazana sosai. Domin wasu har mahaifina su ke samu suna fada masa ka jawa danka kunne wai ina fada da Gwamnati. To su ka ga sun dauki abun ma a gaske. To gaskiya zan iya abinda na yi a shirin sai dai abu ne mai wahala da kuma sarkakiya. Shi yasa nace maka zan iya kuma bazan iya ba.
Me Za Ka Iya Cewa A Kan Zargin Da Mutane Da Yawa Su Ke Yi Na Cewa Shirin Nan Naku Na Kwana Casa’in Kai Tsaye Yana Sukar Akidun Wasu Gwamnatoci Ne A Kasar Nan? To gaskiyar magana shirin Kwana Casa’in ba ya sukar akidar kowacce Gwamnati a wannan kasar. Wannan ne ya sa a kowanne shiri idan za a haska a farkonsa za ka an rubuta cewa shi fa wannan shiri kagaggen labari ne, idan suna ko yanayi ya yi kama to Arashi ne. Don haka ba maganar sukar wata Gwamnati ko sa ka talakawa tawaye a wannan shirin. Kawai abunda muka dauka shi ne duk inda a ka kai wannan shiri, idan mutum yana aikata irin abinda a ka bayyana a cikin shirin, kawai sai mutum ya dauka da shi a ke musamman idan ya na aikata irin laifin. Saboda haka kawai nazari a kayi a kan irin abunda ya ke faruwa a cikin rayuwa ta zahiri sai a ka gina labarin a kai.